अगर बॉलिवुड फिल्मों की बात की जाए तो पिछले कुछ अरसे से दिल्ली की तंग गलियों से लेकर चमकती, विकसित और फैशन नगरी में धीरे-धीरे तब्दील हो रही दिल्ली के साथ फिल्ममेकरों को कुछ ज्यादा ही लगाव हो गया है। कभी कहानी में चंद सीन्स में नजर आने वाली दिल्ली की लोकेशन पर आज ऐसी फिल्में बनने लगी है जो इस बदलती दिल्ली पर ही आधारित हैं। पिछले दिनों बॉक्स आफिस पर हिट रही पिंक से लेकर पीकू, विकी डॉनर, फुकरे जैसी हिट फिल्में भी दिल्ली के रंगरूप में ढली थीं। डायरेक्टर संजीव शर्मा ने अपनी इस फिल्म को पुरानी दिल्ली की इन्हीं तंग गलियों और बाजारों की लोकेशन पर शूट किया है। हालांकि कहानी या किरदारों को दिल्ली के रंग में ढालने के चक्कर में संजीव शर्मा ने फिल्म में द्विअर्थी संवादों और दिल्ली की प्रचलित गालियों का जमकर इस्तेमाल किया है। इसके बावजूद यह फिल्म उन दर्शकों को निराश नहीं करेगी जो दिमाग पर जोर ना देकर सिर्फ मस्ती और हंसने के लिए फिल्म देखते है। कहानी : पप्पी (मनोज बाजपेयी) लॉटरी के चक्कर में अपना सब कुछ खो चुका है। आलम यह है पप्पी के सिर पर एक चिट फंड कंपनी का मोटा कर्ज चढ़ा हुआ है। पप्पी को सोना (अदिति शर्मा) से बेइंतहा प्यार है। दूसरी और सोना की मां अपनी बेटी की शादी किसी बड़े घर में करना चाहती है। सोना की मां को बेटी के लिए सनकी इंस्पेक्टर तेजपाल (के.के. मेनन) पसंद है। पप्पी के दो खास दोस्त हैं बब्बे और खप्पी। यह दोनों हर पल पप्पी के लिए कुछ भी करने को तैयार रहते हैं। लंबे अरसे से पप्पी की नजर पास में रहने वाले दीवान साहब (अनुपम खेर) की हवेली पर है। पप्पी को लगता है कि हवेली में मोटा खजाना छिपा हुआ है। इसी छुपे खजाने को हासिल करने के लिए पप्पी अपने दोस्तों खप्पी और बब्बे के साथ मिलकर प्लान बनाता है। इस प्लान में जग्गी उर्फ तिरछा (विजय राज) और अज्जी (विपुल) के अलावा सोना भी शामिल होते हैं। दरअसल सोना सनकी इंस्पेक्टर तेजपाल से छुटकारा पाना चाहती है। सोना को लगता है अगर पप्पी के पास मोटी दौलत होगी तो उसकी मां पप्पी के साथ उसकी शादी करने को राजी हो जाएगी। प्लान के मुताबिक एक रात दीवान साहब की हवेली में छुपे खजाने को हासिल करने के लिए सभी हवेली पहुंचते है तो वहीं दूसरी और एक केस की छानबीन के सिलसिले में इंस्पेक्टर तेजापल सिंह भी दीवान साहब की हवेली पहुंच जाता है। ऐक्टिंग : फिल्म में कई मंझे हुए कलाकार हैं। मनोज बाजपेयी, विजय राज, के. के. मेनन, अनुपम खेर, अनु कपूर हर कोई अपने किरदार में ढला नजर आता है। विजय राज के बोलने का अंदाज गजब है तो अनु कपूर स्क्रीन पर कम फुटेज मिलने के बावजूद अपनी दमदार मौजूदगी का अहसास कराने में कामयाब रहे। सोना के किरदार में अदिति शर्मा ने अपने किरदार को अच्छे ढंग से निभाया है। वैसे भी इन दिग्गज कलाकारों के सामने अदिति के करने के लिए कुछ खास था भी नहीं। निर्देशन : यंग डायरेक्टर संजीव शर्मा ने पुरानी दिल्ली में रहने वाले अपनी कहानी के सभी किरदारों को रचने में जबरदस्त मेहनत की, लेकिन इन किरदारों को परदे पर सही ढंग से पेश करने में वह नाकाम रहे। हां संजीव ने पुरानी दिल्ली की तहजीब से लेकर वहां रहने वालों पर यकीनन अच्छा होमवर्क किया जिसके चलते फिल्म के लगभग सभी किरदार दमदार बन पाए। संजीव ने डबल मीनिंग संवादों के साथ साथ भद्दी गालियों का कुछ ज्यादा ही इस्तेमाल किया, जिसके चलते फिल्म को सेंसर ने 'ए' सर्टिफिकेट दिया। इस कहानी पर मजेदार और दिलचस्प कहानी बनाई जा सकती थी लेकिन संजीव इसमें कामयाब नहीं हो पाए। इंटरवल के बाद फिल्म बेवजह खींचती नजर आती है। अगर फिल्म की अवधि 15 मिनट कम होती तो हो सकता था कि फिल्म दर्शकों को बांधने में कामयाब हो जाती। संगीत : फिल्म का संगीत कहानी और लोकेशन के मुताबिक तो फिट है लेकिन ऐसा कोई गाना नहीं है जिसे हॉल से बाहर निकलने के बाद भी गुनगुना सकें। क्यों देखें : अगर आप पुरानी दिल्ली के रहने खास अंदाज को नजदीक से देखना और जानना चाहते है और इंडस्ट्री के दिग्गज कलकारों की बेहतरीन ऐक्टिंग देखना चाहते है तो इन उचक्कों से मिला जा सकता है। फिल्म में गालियों जमकर भरमार है इसलिए फैमिली क्लास और साफ सुथरी फिल्मों को पसंद करने वाले दर्शकों की कसौटी पर फिल्म खरी नहीं उतर पाएगी। 